**РЕПУБЛИКА СРБИЈА**

**НАРОДНА СКУПШТИНА**

**Oдбор за дијаспору и Србе у региону**

**01 Број: 114-3559/12**

**23. новембар 2012. године**

**Б е о г р а д**

**ОДБОРУ ЗА СПОЉНЕ ПОСЛОВЕ**

У прилогу достављам Извештај народног посланика, председника Одбора за дијаспору и Србе у региону Александра Чотрића и члана Одбора др Дијане Вукомановић о посети Чешкој Републици од 20. до 22. новембра 2012. године, са молбом да га Одбор размотри и усвоји.

**СЕКРАТАР ОДБОРА**

**Весна Матић Вукашиновић**

**РЕПУБЛИКА СРБИЈА**

**НАРОДНА СКУПШТИНА**

**Одбор за дијаспору и Србе у региону**

**01 Број: 114-3559/12**

**23. новембар 2012. Године**

**Б е о г р а д**

**И З В Е Ш Т А Ј**

**о посети народних посланика Александра Чотрића, председника Одбора за дијаспору и Србе у региону Народне скупштине Републике Србије и др Дијане Вукомановић, члана Одбора Чешкој Републици поводом свечаног**

**отварања Српске куће у Прагу 21. новембра 2012. године**

На основу Одлуке председника Народне скупштине Републике Србије 03 Број 114-3559/12, а на позив Савеза Срба у Румунији, смо, ја у својству народног посланика и председника Одбора за дијаспору и Србе у региону и др Дијана Вукомановић у својству народног посланика и члана Одбора посетили Чешку Републику, Праг у периоду од 20. до 22. новембра 2012. године.

У назначеном периоду смо се срели и разговарали са амбасадором Републике Србије у Чешкој Републици Мајом Митровић, конзулом Мирјаном Јеремић, председницом Српског удружења „Свети Сава“ у Чешкој мр Бранком Кубеш и српским привредником Петром Марјановићем, власником предузећа „Марекс трејд“ из Прага.

21. новембра текуће године, у Прагу је отворена Српска кућа, репрезентативни објекат на пет спратова у центру Прага, површине од преко 1.400 квадатних метара, у Соколској улици бр. 18. у којем ће се налазити Српски културно-информативни центар, седиште удружења „Свети Сава“ и редакција часописа српске мањине у Чешкој „Српска реч“.У Српској кући биће смештене библиотека, фонотека и колекција српских документарних и играних филмова и серија. Српско удружење „Свети Сава“, удружење српске мањине у Чешкој Републици и Српски културни ценатар у Прагу су , наиме, ову зграду добили под најам од Града Прага за своје потребе и реализацију активности.

Објекат смо отворили ја као председник скупштинског Одбора за дијаспору и Србе у региону и заменик Владине Канцеларије за сарадњу са дијаспором и Србима у региону Александар Влајковић.

Скупу сам се обратио са речима: „Отварамо објекат у којем ће бити организоване изложбе, концерти, књижевни сусрети, предавања, позоришне представе, филмске пројекције, наступи културно-уметничких друштава, промоције књига и часописа, аутора и извођача из Србије, Чешке и других земаља. Постојање Српске куће у Прагу, у срцу Чешке и средње Европе је од великог значаја за српско расејање које живи на овим просторима. Ова институција допринеће очувању њиховог идентитета, јачању веза са матичном државом и продубљивању пријатељских и партнерских односа Србије и Чешке, као и адекватном представљању научних, културних, просветних, привредних, туристичких, спортских и других достигнућа српског народа у Чешкој и матичној земљи. Подсећам на бројне значајне Србе који су живели, школовали се и радили у Прагу, попут језичког реформатора Вука Стефановића Караџића, научника Николе Тесле, сликара Милана Коњовића, Стојана Аралице, Јована Бијелића и редитеља Емира Кустурице, Горана Марковића, Горана Паскаљевића, Срђана Карановића, Слободана Шијана...“ У говору сам истакао заслуге председнице Српског удружења „Свети Сава“ мр Бранке Кубеш за добијање простора од Града Прага и отварање Српске куће. Изразио сам захвалност Граду Прагу, Влади и Парламенту Чешке Републике што подржавају активности српске заједнице у овој земљи и што су званично признали статус националне мањине српском народу, иако је малобројан и није аутохтон.

Овим поводом народни посланик и члан Одбора за дијаспору и Србе у региону др Дијана Вукомановић уручила је Бранки Кубеш државни грб Републике Србије. Исто признање уручено је и привреднику Петру Марјановићу, власнику предузећа „Марекс трејд“ из Прага, за његов дугогодишњи хуманитарни рад, као и заслуге што је Влада Чешке поклонила Београду десетак аутобуса и трамваја за потребе градског превоза.

Свечаности отварања Српске куће су, поред осталих, присуствовали амбасадор Србије у Прагу Маја Митровић, званичници Министарства културе Чешке и Града Прага, режисер филма „Отето Косово“ Вацлав Дворжак и друге угледне личности из јавног, политичког и културног живота Прага, као и представници српске заједнице у Чешкој Републици.

**Оцене и предлози:**

Народни посланици Алекасандар Чотрић и др Дијана Вукомановић сматрају да је учешће на отварању Српске куће у Прагу било значајно због развијања веза између Одбора за дијаспору и Србе у региону НС РС са српском заједницом у Чешкој Републици , као и да ће ова институција допринети очувању њиховог идентитета, јачању веза са матичном државом и продубљивању пријатељских односа Србије и Чешке и адекватном представљању научних, културних, просветних, привредних, спортских достигнућа српског народа у Чешкој и матичној земљи.

Народни посланици Алекасандар Чотрић и др Дијана Вукомановић оцењују учешће на отварању Српске куће успешним и корисним и остају на располагању за додатне информације, уколико за то постоји интерес.

**Народни посланици предлажу**:

* да Одбор за спољне послове размотри и усвоји Извештај народних посланика Александра Чотрића и др Дијане Вукомановић о посети Чешкој Републици од 20. до 22.. новембра 2012. године;
* да се Извештај ради информисања достави председнику НС РС мр Небојши Стефановићу, свим члановима Одбора за дијаспору и Србе у региону, као и генералном секретару НС РС.
* да се Извештај, ради информисања и евентуалног предузимања мера из домена њихове надлежности, достави Министарству културе и информисања.